ኢትዮጵያ ዓለም አቀፍ ‹‹የፋይናንስ ለልማት›› ጉባዔ እንድታዘጋጅ ተመረጠች
የሚሊኒየም የልማት ግቦችን ተክቶ እንዲቀርብ የታሰበው የ‹‹ዘላቂ ልማት›› ፋይናንስ የሚገኝበትን ዘዴ ይመክራል ተብሎ የሚጠበቀው ‹‹የፋይናንስ ለልማት›› ዓለም አቀፍ ጉባዔ በኢትዮጵያ እንዲዘጋጅ ተወሰነ፡፡ ለሦስተኛ ጊዜ በኢትዮጵያ እንዲካሄድ የታቀደው ይኼው ዓለም አቀፍ የፋይናንስ ጉባዔ፣ በተባበሩት መንግሥታት ድርጅት ስፖንሰርነት የሚካሄድ ነው፡፡ ለመጀመሪያ ጊዜ የተካሄደው እ.ኤ.አ. በ2002 በመንትያ (ሜክሲኮ) ሲሆን፣ ለሁለተኛ ጊዜ ደግሞ እ.ኤ.አ. በ2008 በዶሃ (ኳታር) ነበር፡፡ ኢትዮጵያ ይህንን ዓለም አቀፍ ጉባዔ ለማዘጋጀት የተመረጠችው በሚሊኒየሙ የልማት ግቦች በማሳካት ቀዳሚ በመሆኗ ነው፡፡ ጉባዔተኛው የሚሊኒየም የልማት ግቦቹን ተክቶ እንዲሠራና ድህነትን በ2030 ከዓለም ለማጥፋት ያለመው ‹‹ዘላቂ ልማት›› ፋይናንስ የሚያገኝበትን ዘዴ ይመክራል ተብሎ ይጠበቃል፡፡ ቀደም ሲል በተካሄዱት አንደኛና ሁለተኛ ጉባዔዎች በቁጥር እስከ 40 የሚደርሱ የአገር መሪዎች፣ ሚኒስትሮችና የዓለም አቀፍ የገንዘብ ተቋማት ኃላፊዎች ተሳትፈዋል፡፡ በዚሁ ጉባዔም በርካታ የአገር መሪዎችን ጨምሮ አሥር ሺሕ የሚደርሱ ተሳታፊዎች እንደሚገኙ ተገምቷል፡፡ በአሜሪካ ፕሬዚዳንት አማካሪ ጆን ፓደስታ የተመራው የአሜሪካ የልዑካን ቡድን የውጭ ጉዳይ ሚኒስትር ዶ/ር ቴድሮስ አድሃኖምንና ሌሎች ባለሥልጣናትን በዚሁ ጉባዔ ላይ ያነጋገረ ሲሆን፣ አሜሪካ ኢትዮጵያ ጉባዔውን ስታዘጋጅ በትብብር መሥራት እንደምትፈልግ ገልጸዋል፡፡ ዶ/ር ቴድሮስ በበኩላቸው፣ ጉባዔው በአፍሪካ ምድር ሲካሄድ ለመጀመሪያ ጊዜ መሆኑ ገልጸው፣ ለኢትዮጵያ ከፍተኛ ጠቀሜታ እንደሚኖረው አስረድተዋል፡፡ ጉባዔው በመጪው ሐምሌ 2007 ዓ.ም. በአዲስ አበባ ይካሄዳል ተብሎ ይጠበቃል፡፡